KIRJALLINEN KYSYMYS E-1480/00 esittäjä(t): Karl-Heinz Florenz (PPE-DE) komissiolle. Elintarvike- ja rehualalla toteutetun valvonnan laajuus.



Virallinen lehti nro 136 E , 08/05/2001 s. 0003 - 0005



KIRJALLINEN KYSYMYS E-1480/00 esittäjä(t): Karl-Heinz Florenz (PPE-DE) komissiolle (11. toukokuuta 2000) Aihe: Elintarvike- ja rehualalla toteutetun valvonnan laajuus Komissio on esittänyt elintarvikkeiden turvallisuutta käsittelevän valkoisen kirjan yhteydessä direktiiviehdotuksen, jonka mukaan sekarehun ainesosien prosentuaaliset osuudet olisi ilmoitettava. Ehdotukseen liittyy erinäisiä oikeudellisia ongelmia (asiantuntemuksen suojelu, valvonnan puutteet). Eikö edellä mainittu huomioon ottaen olisi tarkoituksenmukaisempaa, että komissio hankkisi luotettavan yleiskuvan aiempien direktiivien täytäntöönpanoa koskevasta tilanteesta jäsenvaltioissa ja tarkastelisi konkreettisesti, missä määrin elintarvike- ja rehualalla toteutetaan jo nyt valvontaa? Kuinka monta tilaa on jo tarkastettu, kuinka monta näytettä on otettu ja kuinka monta tutkimusta on tehty ainesosista, lisäaineista ja ei-toivotuista aineista? Millaisia seurauksia rehu- ja elintarvikealaa koskevien säännösten rikkomisesta on koitunut? David Byrnen komission puolesta antama vastaus (13. heinäkuuta 2000) Arvoisa parlamentin jäsen viittaa kysymyksessään rehuseosten ainesosien prosentuaalisten osuuksien ilmoittamista koskeviin komission ehdotuksiin, jotka ovat parhaillaan käsiteltävinä neuvostossa ja parlamentissa. Komission direktiiviehdotus(1), jossa vaadittiin täyttä avoimuutta rehuseosten kokoonpanon ilmoittamisessa, sisältyi toimenpidepakettiin, joka esitettiin dioksiinikriisin seurauksena neuvostossa kokoontuneille maatalousministereille kesäkuussa 1999 ja parlamentille syyskuussa 1999. Ehdotus sai laajaa kannatusta sekä neuvostossa että parlamentissa. Toimenpiteiden tarkoituksena on varmistaa elintarvikkeiden turvallisuuden korkea taso elintarvikkeiden turvallisuutta koskevan valkoisen kirjan(2) mukaisesti. Komissio on arvoisan jäsenen kanssa samaa mieltä tarpeesta valvoa elintarvike- ja rehualaa koskevan yhteisön lainsäädännön täytäntöönpanoa. Komissiolla on jo käytössään joukko välineitä, joiden avulla se voi arvioida yhteisön lainsäädännön täytäntöönpanotasoa. Jäsenvaltioiden on ilmoitettava komissiolle toteuttamastaan valvonnasta ja näytteidenotosta erityisesti virallisesta elintarvikkeiden tarkastuksesta 14. kesäkuuta 1989 annetun neuvoston direktiivin 89/397/ETY(3) mukaisesti. Direktiivissä velvoitetaan jäsenvaltiot toimittamaan komissiolle kaikki tarvittavat tiedot sekä kansallisten valvontaohjelmien että yhteisön tasolla koordinoitujen valvontaohjelmien täytäntöönpanosta. Tähän sisältyvät tilastotiedot suoritetusta valvonnasta, otettujen näytteiden lukumäärästä ja lajeista sekä havaituista rikkomuksista. Tietoja on toimitettava myös elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä 29. huhtikuuta 1996 annetun neuvoston direktiivin 96/23/EY(4) mukaisesti. Direktiivissä säädetään näytteenotosta jäämien havaitsemiseksi jäsenvaltion laatiman ja komission hyväksymän ohjelman mukaisesti. Jäsenvaltion on laadittava ohjelman tuloksista vuosiraportti, joka toimitetaan komissiolle. Rehualan osalta rehujen virallisen valvonnan järjestämistä koskevista periaatteista 25. lokakuuta 1995 annetun neuvoston direktiivin 95/53/EY(5) 22 artiklassa edellytetään, että jäsenvaltiot toimittavat tiedot tarkastustoiminnan tuloksista, jotta voidaan laatia seuraavan vuoden koordinoidut tarkastusohjelmat. Yhteisön direktiivien täytäntöönpanoa koskevan komission arvioinnin osalta on korostettava, että komissio aloittaa järjestelmällisesti EY:n perustamissopimuksen 226 artiklan (ent. 169 artiklan) mukaisen rikkomisesta johtuvan menettelyn niitä jäsenvaltioita kohtaan, jotka eivät ilmoita täytäntöönpanotoimista direktiiveissä säädettyyn päivään mennessä. Asiasta löytyy yksityiskohtaisempia tietoja yhteisön lainsäädännön soveltamisen valvontaa koskevista vuosiraporteista, jotka julkaistaan Euroopan yhteisöjen virallisessa lehdessä. Yhteisön lainsäädännön täytäntöönpanotilannetta ja täytäntöönpanon yhdenmukaisuutta valvoo myös Dublinissa sijaitseva komission elintarvike- ja eläinlääkintätoimisto. Sen suorittamaa valvontaa koskevat raportit ja suositukset julkaistaan Internetissä. Komissio tutkii raportit huolellisesti, ja kun havaitaan velvoitteiden rikkomista, ryhdytään menettelyihin. Näin on tapahtunut useaan kertaan. Jäsenvaltiot huolehtivat sanktioista, joita määrätään rehu- ja elintarvikealan toimijoille velvoitteiden rikkomisesta. Sanktioihin voi sisältyä oikeudellisten toimien lisäksi haltuunotto lisätestausta varten, infektoituneeksi epäiltyjen erien mahdollinen tuhoaminen tai jopa elintarvikelaitoksen sulkeminen. Elintarviketurvallisuutta koskevan valkoisen kirjan mukaisesti komissio uskoo, että tietojen, myös virallisen valvonnan tulosten, kerääminen on tärkeä osa elintarvikkeiden turvallisuuden takaamiseksi tarkoitettua järjestelmää. Tämän vuoksi valkoisen kirjan liitteessä esitetyn toimen 8 mukaisesti tarkoituksena on tehdä ehdotus kattavasta välineestä, jolla komissio voi kerätä ja käyttää tarkastuksista saatuja tietoja, jotka koskevat elintarvikkeita ja rehuja ravintoketjun kaikissa vaiheissa. Komissio pahoittelee, että sillä ei ole tällä hetkellä käytössään arvoisan jäsenen pyytämiä järjestelmällisiä ja yksityiskohtaisia tietoja jäsenvaltioiden tekemien tarkastusten ja ottamien näytteiden lukumäärästä. (1) KOM(1999) 744 lopullinen. (2) KOM(1999) 719 lopullinen. (3) EYVL L 186, 30.6.1989. (4) EYVL L 125, 23.5.1996. (5) EYVL L 265, 8.11.1995.